Nova distribució en català de PHP-Nuke
2004-09-26 00:00:00

[NukeCatalà](http://www.nukecatala.com) ha publicat la versió 1.1 de la NEC (Nuke en català). La NEC és una distribució per a l'àmbit català del popular sistema de gestió de continguts PHP-Nuke que permet la instal·lació ràpidament i fàcil d'un portal de continguts dinàmics. La darrera versió alliberada del [PHP-Nuke](http://phpnuke.org) és la 7.4 i es pot descarregar sense registre i, gratuïtament, des de la pàgina del seu creador F. Burzi (<http://phpnuke.org>). Es tracta d'un programari distribuït amb la llicència GPL (General public License), escrit, fonamentalment, en codi PHP i que utilitza una base de dades (com MySQL) per guardar la informació del portal. Són molts els llocs web que, gràcies a PHP-Nuke, han passat de ser pàgines web amb contingut estàtic a portals dinàmics on el webmàster pot afegir contingut (notícies, articles, enquestes,...) utilitzant formularis molt intuïtius i sense que sigui imprescindible saber programar en PHP. En pocs minuts, en un ordinador local o en un servidor connectat a Internet, amb PHP-Nuke podrem instal·lar un portal que ofereix als usuaris diversos serveis (registre d'usuaris, fòrums, enquestes, enviament de notícies, cercador dins del portal,...) amb la possibilitat que els usuaris puguin triar l'aspecte que més els agradi, a través dels temes. El que destaca de PHP-Nuke dins del món dels gestors de continguts és la seva modularitat. Als milers de pàgines de suport que hi ha en tots els idiomes, trobarem blocs i mòduls que es poden afegir al PHP-Nuke estàndard i que poden acabar de personalitzar el portal. Podeu llegir l'article '[Beyond the Portal](https://www.linux-magazine.com/issue/46/PHPNuke_Installation_Configuration.pdf)' recentment publicat a Linux Magazine sobre PHP-Nuke. [NukeCatalà](http://www.nukecatala.com) va néixer amb la voluntat de constituir-se en un portal de suport i informació als usuaris de PHP-Nuke en llengua catalana. La distribució oficial de PHP-Nuke incorpora els fitxers de traducció a diversos idiomes. Des de NukeCatalà ens vam plantejar millorar la traducció de la versió oficial en un intent de depurar-la, ortogràficament, i des del punt de vista de la correcció lèxica. Les darreres traduccions que s'han publicat a NukeCatalà han estat obra de Rafael Carreras, de <http://caliu.info>, i això ha estalviat moltes hores als usuaris de PHP-Nuke en llengua catalana. A NukeCatalà es publiquen notícies sobre PHP-Nuke, es tradueixen al català els blocs, mòduls i sistemes de seguretat més importants, es publiquen tutorials d'instal·lació i estan actius diversos fòrums que ajuden els usuaris a la correcta configuració dels seus portals. Ara, hem publicat aquesta distribució anomenada NEC. Hem reunit en un sol fitxer comprimit la darrera versió del PHP-Nuke, els pedaços de seguretat indispensables i els fitxers de traducció normalitzats de manera que els usuaris que es decideixin a provar o a instal·lar en català aquest sistema de portals puguin estalviar-se unes quantes hores de feina. I és que si la normalització lingüística en el món del programari és important en l'àmbit dels sistemes operatius i dels programes informàtics, també ho és, i molt, en l'àmbit dels sistemes de publicació en línia.